钦定古今图书集成/方舆汇编/边裔典/第101卷 > 《正朔时序》
## 钦定古今图书集成/方舆汇编/边裔典/第101卷 > 《正朔时序》

每用中国十月为正月。是月也名为“佳得。”当国宫之
前缚一大棚，上可容千馀人，尽挂灯球花朵之属。其
对岸远离二十丈地，则以木接续缚成高棚，如造塔
扑竿之状，可高二十馀丈。每夜设三四座或五六座，
装烟火爆杖于其上。此皆诸属郡及诸府第认直。遇
夜则请国王出观，点放烟火爆杖。烟火虽百里之外
皆见之。爆杖其大如炮，声震一城。其官属贵戚，每人
分以巨烛槟榔，所费甚夥。国主亦请奉使观焉，如是
者半月而后止。每月必有一事，如四月则抛球，九月
则压猎，聚一国之众，皆来城中，教阅于国宫之前。五
月则迎佛，水聚一国，远近之佛，皆送水与国主洗身。
陆地行舟，国主登楼以观。七月则烧稻，其时新稻已
熟，迎于南门外，烧之以供佛，妇女观者无数。主却不
出。八月则挨蓝，《挨蓝》者，舞也。王每日就国宫内挨蓝
且斗猪斗象，国主亦请奉使观焉。如是者一旬，其馀
月分不能详记也。国人亦有通天文者，日月薄蚀皆
能推算，但是大小尽却与中国不同。闰岁则彼亦必
置闰，但只闰九月，殊不可晓。一夜只分四更，每七日
一轮，亦如中国所谓“开闭建除”之类。蕃人既无名姓，
亦不记生日，多有以所生日头为名者。有两日最吉，
三日平平，四日最凶。何日可出东方，何日可出西方，
虽妇女皆能算之。十二生肖，亦与中国同，但所呼之
名异耳。如以马为卜赛，呼鸡之声为栾，呼猪之声为
直卢，呼牛为“个”之类也。